АҞӘА, цәыббра 18 – Sputnik. Атәыла ахадарахьы уаанӡатәи акандидат Алхас Кәыҵниа ишшыԥхьыӡ еилзыргараны иҟоу аӡбаҩцәа рықәгара мап ацәнакит Иреиҳаӡоу аӡбарҭа. Абри атәы аанацҳауеит аӡбарҭа асаит.
"Аԥсны Аҳәынҭқарра Иреиҳаӡоу аӡбарҭа ахантәаҩы ихаҭыԥуаҩ Омар Берулаа иазгәаҭарала, ашшҩы Алхас Кәыҵниа ихаҭарнак Гарегин Митин аӡбаҩцәа реилазаара (Генри Гамсаниа, Раули Ԥачлиа, Оксана Плиаԥҳа) зегьы рыԥсахразы изыҳәа мап ацәкуп", - аҳәоит адырраҭараҿы.
Абри аламҭалазы Иреиҳаӡоу аӡбарҭаҿы Алхас Кәыҵниа идукат зҵаарас иқәлыргылеит аӡбаҩцәа реилазаара аханатә еилагарала еиҿкаауп ҳәа иԥхьаӡаны, урҭ ԥсахтәуп ҳәа.
"Аӡбаҩцәа мап рыцәкра ҵаҵӷәыс ашшҩы ихаҭарнак иҟаиҵо, Аԥсны Аҳәынҭқарра административтә ӡбарҭатә еиҿкаара Апроцессуалтә закәанеидкыла ахәҭаҷқәа 25, 36, 37, 43 еилагоуп ҳәа иахьиԥхьаӡо ауп. Арҭ ахәҭаҷқәа иазыԥхьагәарҭоит аӡбаҩцәа реилазаара аиҿкаашьеи аԥсахшьеи, иара убас изқәыӡбо Аԥсны АКХ аӡбамҭа аанкылара мап ацәкреи", - ҳәа рҳәеит аӡбарҭаҿы.
Атәыла ахадарахьы уаанӡатәи акандидат ишшыԥхьыӡ аилыргаразы аӡбаҩцәа реилатәара мҩаԥысраны иҟоуп цәыббра 19 асааҭ 11:00 рзы.
Атәыла ахада иалхразы аҩбатәи атур аан атәыла ахада абжьқәа реиҳарак рыла далхзарц аӡбра аднакылеит Аԥсны АКХ абжьыҭарақәа рыламҭалаз. Уи зыхҟьаз уи ауп, "Аԥсны Аҳәынҭқарра ахада иалхразы" азакәан ахәҭаҷ 19 еиуеиԥшым аилкаарақәа ахьцәырнаго ауп. Уа иныҭкааны иарбам аҩбатәи атур аан иаиааиз дшалкаатәу.
АКХ атәыла ахада абжьқәа реиҳарак рыла далхзарц аӡбра аднакылеит Рауль Ҳаџьымбеи Алхас Кәыҵниеи рхаҭранкцәа алархәны имҩаԥыргаз аилатәара ашьҭахь.